31985R2077
L 196/28
JURNALUL OFÍCIAL AL UNIUNII EUROPENE
REGULAMENTUL (CEE) NR. 2077/85 AL COMISIEI
din 25 iulie 1985
de stabilire a normelor de aplicare a schemei de ajutor pentru producția de ananas conservat
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 525/77 din 14 martie 1977 al Consiliului de stabilire a unei scheme de ajutor pentru producția de conserve de ananas (1), modificat ultima dată de Regulamentul (CEE) nr. 1699/85 (2), în special articolul 8,
întrucât Regulamentul (CEE) nr. 1599/84 al Comisiei din 5 iunie 1984 (3), modificat ultima dată de Regulamentul (CEE) nr. 1455/85 (4), stabilește normele de aplicare a schemei de ajutor pentru producția de anumite produse prelucrate pe bază de fructe și legume; întrucât măsurile prevăzute în prezentul regulament, în scopul aplicării corecte a schemei de ajutor pentru producție, trebuie aplicate cât mai mult cu putință conservelor de ananas; întrucât aceste măsuri trebuie să fie completate pentru acoperirea diferențelor dintre cele două scheme de ajutor;
întrucât se pot plăti avansuri de ajutor pentru producția de conserve de ananas; întrucât trebuie să se stabilească procedurile de urmat în acest scop,
întrucât Comitetul de gestionare a produselor prelucrate pe bază de fructe și legume nu și-a dat avizul în termenul stabilit de președintele acestuia,
ADOPTĂ PREZENTUL REGULAMENT:
Articolul 1
(1) În sensul schemei de ajutor pentru producție, prevăzute de Regulamentul (CEE) nr. 525/77, „ananas conservat” reprezintă ananasul sau bucățile de ananas, fără coajă și fără cotor, care a fost supus unui tratament termic, fiind ambalat în recipiente închise ermetic, acoperit cu un lichid de sirop de zahăr, având un conținut total de zahăr determinat după omogenizare de minimum14 %, care se încadrează la subpoziția 20.06 B II (a) 5 sau 20.06 B II (b) 5 din Tariful Vamal Comun.
(2) În afara dispozițiilor stabilite în prezentul regulament, pentru acordarea ajutorului pentru producția de conserve de ananas, se aplică articolele 2, 3, 5, 6, 8-10, 11 alineatul (1), 12, 13 și 14 din Regulamentul (CEE) nr. 1599/84.
Articolul 2
Prelucrătorii care doresc să beneficieze de acest ajutor pentru producție trebuie să comunice, în fiecare an, până la 15 martie cel târziu, agenției desemnate de către statele membre cantitatea de ananas conservat aflată în stoc la data de 1 martie a anului respectiv.
Articolul 3
Prelucrătorii trebuie să înainteze două cereri de ajutor, în fiecare an:
(a)
prima pentru ananasul conservat produs din fructele primei recolte din anul comercializării
și
(b)
a doua pentru ananasul conservat produs din fructele celei de-a doua recolte din anul comercializării.
Prima cerere de acordare de ajutor trebuie să fie înaintată până la data de 31 ianuarie a anului de comercializare curent și cea de-a doua până la data de 30 iunie a anului de comercializare următor.
Articolul 4
(1) La cererea prelucrătorului, se plătește un avans din ajutorul pentru producție, după ce autorităților competente le parvine copia contractului de prelucrare și se depune o garanție egală cu valoarea avansului cerut plus 10 %.
(2) Cererea pentru avansul menționat la alineatul (1) trebuie să includă cel puțin următoarele elemente:
(a)
numele și adresa solicitantului;
(b)
cantitatea de ananas acoperită prin contractele de prelucrare încheiate;
(c)
cantitatea de conserve de ananas produsă sau care urmează a fi produsă din cantitatea de ananas acoperită prin contractele de prelucrare menționate la litera (b).
(3) Avansul nu poate depăși 80 % din ajutorul care poate fi acordat pentru cantitățile menționate la alineatul (2) litera (c).
(4) Garanția este constituită, la alegerea solicitantului, fie dintr-un depozit în numerar, fie dintr-o garanție emisă de o instituție care îndeplinește cerințele stabilite de către statul membru căruia i se solicită avansul.
Articolul 5
(1) Garanția menționată la articolul 4 este deblocată de îndată ce autoritățile competente ale statului membru respectiv recunosc dreptul la ajutor cel puțin pentru cantitatea de conserve de ananas indicată în cererea menționată la articolul 4 alineatul (2).
(2) Atunci când condițiile care conferă dreptul la ajutor nu sunt respectate, avansul pentru cantitatea respectivă plus 10 % trebuie să fie rambursat. În cazul în care această sumă nu este rambursată, se reține ca penalizare partea de garanție egală cu suma de rambursat.
Articolul 6
Fiecare stat membru trebuie să notifice Comisiei următoarele:
(1)
Cel târziu la data de 1 aprilie a fiecărui an:
(a)
cantitatea, exprimată sub formă de greutate netă, de conserve de ananas produsă sau care se anticipează a fi produsă în cursul anului de comercializare curent;
(b)
cantitatea de materii prime utilizată sau care se anticipează a fi utilizată pentru prelucrarea produselor menționate la litera (a);
(c)
cantitatea, exprimată sub formă de greutate netă, de conserve de ananas, aflată în stoc la data de 1 martie a anului respectiv.
2.
Cel târziu la data de 1 octombrie a fiecărui an:
(a)
cantitatea, exprimată sub formă de greutate netă, de conserve de ananas, produsă în anul de comercializare anterior;
(b)
cantitatea de materii prime utilizată pentru prelucrarea produselor menționate la litera (a).
Articolul 7
Prin prezentul act se abrogă Regulamentul (CEE) 1627/76 al Comisiei din 5 iulie 1976, de stabilire a normelor de aplicare a măsurilor de acordare a ajutorului pentru producția de conserve de ananas (5), modificat ultima dată de Regulamentul (CEE) 1965/79 (6).
Articolul 8
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Se aplică de la 1 iunie 1985.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 25 iulie 1985.